“ดาวโจนส์” ปิดบวก 274 จุด รับแรงหนุน “หุ้นเทค” – ราคาน้ำมันชะลอตัว
“ดาวโจนส์” ปิดบวก 274.17 จุด ขานรับเจรจา "ไบเดน-สี" เกี่ยวกับวิกฤตยูเครน ขณะที่ราคาน้ำมันทรงตัวช่วยคลายความวิตกให้กับตลาด
“ดาวโจนส์” ปิดบวก 274.17 จุด ขานรับเจรจา "ไบเดน-สี" เกี่ยวกับวิกฤตยูเครน ขณะที่ราคาน้ำมันทรงตัวช่วยคลายความวิตกให้กับตลาด
19 มี.ค. 2565

ผู้สื่อข่าวรายงานว่า ดัชนีดาวโจนส์ ตลาดหุ้นนิวยอร์กปิดบวกในวันศุกร์ (18 มี.ค.) ขณะที่ดัชนี Nasdaq ได้แรงหนุนจากหุ้นกลุ่มเทคโนโลยีที่ปรับตัวขึ้นอย่างมาก หลังจากที่การเจรจาระหว่างประธานาธิบดีโจ ไบเดน ของสหรัฐและประธานาธิบดีสี จิ้นผิงของจีนเกี่ยวกับวิกฤตยูเครนนั้นได้สิ้นสุดลงโดยไม่มีเรื่องน่าประหลาดใจอย่างมากแต่อย่างใด
โดยดัชนีเฉลี่ยอุตสาหกรรมดาวโจนส์ปิดที่ 34,754.93 จุด เพิ่มขึ้น 274.17 จุด หรือ +0.80%, ดัชนี S&amp;P500 ปิดที่ 4,463.12 จุด เพิ่มขึ้น 51.45 จุด หรือ +1.17% และดัชนี Nasdaq ปิดที่ 13,893.84 จุด เพิ่มขึ้น 279.06 จุด หรือ +2.05%
ขณะที่ในรอบสัปดาห์นี้ ดัชนีทั้ง 3 ตัวปรับตัวขึ้นรายสัปดาห์มากที่สุดนับตั้งแต่ต้นเดือนพ.ย. 2563 โดยดัชนีดาวโจนส์ พุ่งขึ้น 5.5%, ดัชนี S&amp;P500 พุ่งขึ้น 6.2% และดัชนี Nasdaq พุ่งขึ้น 8.2%
ส่วนราคาน้ำมันที่ลดลงได้ช่วยคลายความวิตกให้กับตลาด นอกจากนี้ นักลงทุนยังขานรับการปรับขึ้นอัตราดอกเบี้ยของธนาคารกลางสหรัฐ (เฟด) เมื่อวันพุธ (16 มี.ค.) รวมถึงแผนการปรับขึ้นอัตราดอกเบี้ยในอนาคตเพื่อสกัดกั้นเงินเฟ้อ
ด้านทำเนียบขาวเปิดเผยว่า ปธน.ไบเดนได้เตือนปธน.สีว่า จะมีผลกระทบตามมา หากจีนให้การสนับสนุนรัสเซียในการบุกโจมตียูเครน โดยทั้งสหรัฐและจีนได้เน้นย้ำถึงความจำเป็นในการแก้ไขวิกฤตด้วยวิธีทางการทูต
ขณะที่ปธน.สีได้เรียกร้องให้ประเทศสมาชิกนาโตจัดการเจรจากับรัสเซีย และไม่ได้ตำหนิที่รัสเซียบุกโจมตียูเครน
สำหรับหุ้น 10 ใน 11 กลุ่มของดัชนี S&amp;P500 ปิดบวกในวันศุกร์ โดยกลุ่มเทคโนโลยีและกลุ่มสินค้าฟุ่มเฟือยปิดบวก 2.2% และกลุ่มบริการด้านการสื่อสาร เพิ่มขึ้น 1.4% ขณะที่หุ้นลบเพียงกลุ่มเดียวได้แก่กลุ่มสาธารณูปโภคซึ่งลดลง 0.9%
หุ้นโมเดอร์นา ปิดพุ่งขึ้น 6.3% หลังยื่นขอให้สำนักงานอาหารและยา (FDA) ของสหรัฐอนุมัติใช้วัคซีนป้องกันโรคโควิด-19 เข็มที่ 4
หุ้นโบอิ้ง ปิดบวก 1.4% หลังมีรายงานว่า สายการบินเดลตา แอร์ไลน์ได้สั่งซื้อเครื่องบินรุ่น 737 MAX 10 ของโบอิ้งจำนวนมากถึง 100 ลำ
ขณะที่หุ้นเฟดเอกซ์ คอร์ป ร่วงลงเกือบ 4% หลังรายงานผลประกอบการรายไตรมาสออกมาอ่อนแอกว่าคาด